[Foto’s] Dramatiese skietgeveg in LytteltonDie toneel in Lyttelton, Centurion. Foto: Nico Strydom Maroela Media was omstreeks 12:45 op die toneel, op die hoek van Cradock- en Trichardtstraat, waar polisielint ŉ groot gedeelte van die buurt en pad afsper. Polisievoertuie is oral, terwyl lede van die polisie se forensiese eenheid doenig is op die toneel. Volgens Stop Misdaad SA se Facebook-blad het die polisie vermeende kapers van Pierre van Ryneveld af agternagesit tot in Lyttelton, waar die verdagtes se voertuig teen ŉ muur gebots het. Drie verdagtes het na bewering uit die motor gespring en op die polisie losgebrand. Die polisie het volgens Stop Misdaad SA teruggeskiet en ŉ man op ŉ motorfiets is in die kruisvuur vasgevang. Hy is na bewering op die toneel dood. Volgens die verslag is een van die verdagtes is op die toneel in hegtenis geneem, terwyl die ander twee vermoedelik op die vlug geslaan het. ‘n Polisiehelikopter help tans om die toneel te fynkam. ŉ Woordvoerder van die polisie kon nie onmiddellik vir kommentaar bereik word nie. Maroela Media sal meer inligting gee sodra dit beskikbaar is.